Oud-polisieman vas oor ernstige misdadeArgieffoto: SAPD/Facebook ŉ 43-jarige voormalige polisiebeampte wat in Gauteng gestasioneer was, het in die hof verskyn op aanklag van die besit van ongelisensieerde vuurwapens en ammunisie, asook ander misdade. “Lede van die misdaadintelligensie-eenheid en die polisie in Siyabuswa het Donderdag reageer op inligting oor ŉ misdadiger wat gesoek is in verband met misdade wat in Middelburg en Witbank gepleeg is,” het die polisie in ŉ verklaring gesê. “Die verdagte, Moseti David Ditle, is opgespoor en in hegtenis geneem.” Tydens ŉ soektog is sleutels in sy besit gevind. Verdere ondersoek het die polisie na die huis van sy meisie gelei waar nóg ŉ soektog uitgevoer is. “Die polisie het hier beslag gelê op twee 9 mm-pistole, ŉ .38-rewolwer en ammunisie vir verskillende kaliber vuurwapens. Die beamptes het ook beslag gelê op 25 leë patroondoppies van ŉ 9 mm-pistool en 15 selfone.” Die polisie het ook ŉ rooi Toyota Corolla gekonfiskeer wat vroeër in Witbank gekaap is. Verdere ondersoek het die polisie gelei tot Ditle se beweerde medepligtiges in Siyabuswa. “Die polisie het hulle gevind terwyl hulle in ŉ wit Toyota Corolla rondgery het. Toe hulle die polisiebeamptes gewaar, het hulle uit die motor gespring en weggehardloop.” Dié motor is glo deur Dintle en sy medepligtiges gebruik as ŉ voertuigkaping tydens ŉ kaping wat vroeër in Witbank plaasgevind het. Die polisie is besig om ŉ profiel van Ditle saam te stel om sy betrokkenheid by ander misdade te bepaal. Die vuurwapens sal gestuur word vir ballistiese toetse. Die polisie het ook ŉ groot soektog van stapel gestuur na die ander verdagtes. “Ditle het Vrydag in die Mdutjane-landdroshof in Siyabuswa verskyn. Hy bly in aanhouding tot 18 September, hangende ŉ formele aansoek om borgtog. Hy sal na verwagting ook binnekort in die Witbank- en Middelburg-landdroshowe verskyn.”